
PARLAMENTUL ROMÂNIEI

CAMERA DEPUTAŢILOR

	Comisia pentru tehnologia informaţiei şi comunicaţiilor

Nr. 4c-19/115/27.10.2020
	Comisia pentru administrație publică și amenajarea teritoriului

Nr. 4c-7/426/12.10.2020


PLx nr.578/2020
Către:
BIROUL PERMANENT AL

CAMEREI DEPUTAȚILOR

Vă înaintăm, alăturat, Raportul comun asupra proiectului de Lege privind aprobarea Ordonanţei de urgenţă a Guvernului nr.140/2020 pentru stabilirea unor măsuri privind utilizarea înscrisurilor în formă electronică în domeniile construcții, arhitectură și urbanism, trimis Comisiei pentru tehnologia informației și comunicațiilor și Comisiei pentru administrație publică și amenajarea teritoriului cu adresa PL-x nr. 578 din 30 septembrie 2020.

Prin conţinutul și obiectul de reglementare, proiectul de lege face parte din categoria legilor ordinare.

	PREȘEDINTE

CĂTĂLIN DRULĂ
	PREȘEDINTE

ANGELICA FĂDOR

RAPORT COMUN
asupra proiectului de Lege privind aprobarea Ordonanţei de urgenţă a Guvernului nr.140/2020 pentru stabilirea unor măsuri privind utilizarea înscrisurilor în formă electronică în domeniile construcții, arhitectură și urbanism
În conformitate cu prevederile art.94 și 115 alin.(3) din Regulamentul Camerei Deputaţilor, republicat, Comisia pentru administraţie publică şi amenajarea teritoriului și Comisia pentru tehnologia informației și comunicațiilor au fost sesizate spre dezbatere în fond, în procedură de urgență, cu proiectul de Lege privind aprobarea Ordonanţei de urgenţă a Guvernului nr.140/2020 pentru stabilirea unor măsuri privind utilizarea înscrisurilor în formă electronică în domeniile construcții, arhitectură și urbanism, transmis cu adresa nr. PLx nr. 578 din  30 septembrie 2020.

Consiliul Legislativ a avizat favorabil proiectul de ordonanță de urgență, cu observații și propuneri conform avizului nr. 838/19.08.2020.

Senatul, în calitate de primă Cameră sesizată, a adoptat proiectul de lege în ședința din data de 21 septembrie 2020, ca urmare a depășirii termenului de adoptare, potrivit  art.115 alin.(5) din Constituția României, republicată.

Comisia pentru industrii și servicii a avizat favorabil proiectul de lege, conform avizului nr.4c-3/467/12.10.2020.
Potrivit prevederilor art.75 alin.(1) din Constituţia României, republicată, Camera Deputaţilor este Cameră decizională. 
Proiectul de lege are ca obiect de reglementare crearea cadrului necesar pentru stabilirea unor măsuri privind utilizarea înscrisurilor în formă electronică în domeniile construcții, arhitectură, urbanism în acord cu normele europene incidente. Prin prezentul act normativ se propune stabilirea unor măsuri privind utilizarea înscrisurilor în formă electronică în urbanism, arhitectură și construcții care să permită semnarea documentelor și asumarea acestora în formă digitală pentru parcurgerea online a întregului circuit procedural de planificare, proiectare, autorizare, execuție, recepție, punere în funcțiune a construcțiilor. Prezentul act normativ prevede utilizarea semnăturii electronice calificate pentru echivalența sa cu semnătura olografă împreună cu parafa sau ștampila profesională, precum și modul de particularizare a certificatului digital conform cu profesia/calificarea deținătorului, emitentul calificării, etc. Măsurile privesc introducerea posibilității de semnare cu semnătură electronică calificată (în loc de semnătură olografă și aplicarea ștampilei sau parafei profesionale pe exemplarul fizic) și depunere a documentațiilor de specialitate în domeniile urbanismului, arhitecturii și construcțiilor la autoritățile competente  în format digital.
Potrivit prevederilor art.61 şi 63 din Regulamentul Camerei Deputaţilor, cele două comisii au dezbătut proiectul de lege în şedinţe separate.

Comisia pentru administraţie publică şi amenajarea teritoriului a examinat proiectul de lege în şedinţa online din data de 12 octombrie 2020. La lucrări au fost prezenți membri ai comisiei, conform listei de prezență.

Comisia pentru tehnologia informaţiei şi comunicaţiilor a dezbătut proiectul de lege în ședința online din 26 octombrie 2020. La lucrările ședinței Comisiei au fost prezenţi 10 deputaţi din totalul de 15 membrii.        
 La dezbaterile care au avut loc în cadrul Comisiei pentru administrație publică şi amenajarea teritoriului a participat, în conformitate cu prevederile art. 55 din Regulamentul Camerei Deputaţilor, republicat, domnul Horea Șarlea, Subsecretar de stat în cadrul Ministerului Lucrărilor Publice, Dezvoltării și Administrației.
La dezbaterile care au avut loc în cadrul Comisiei pentru tehnologia informației și comunicațiilor au participat: din partea Ministerului Lucrărilor Publice, Dezvoltării și Administrației, domnul Horea Șarlea, Subsecretar de stat, din partea Ordinului Arhitecților din România domnii: Alexandru Găvozdea, președinte, Cristian Oprea, vicepreședinte și Andrei Nicoară, colaborator OAR și din partea Asociației Furnizorilor de Servicii de Certificare, domnul Constantin Burdun.
În urma dezbaterilor şi a opiniilor exprimate, membrii celor două comisii au hotărât cu unanimitate de voturi să propună plenului Camerei Deputaților adoptarea proiectului de Lege privind aprobarea Ordonanţei de urgenţă a Guvernului nr.140/2020 pentru stabilirea unor măsuri privind utilizarea înscrisurilor în formă electronică în domeniile construcții, arhitectură și urbanism, în forma adoptată de Senat.
În raport cu obiectul şi conţinutul său, proiectul de lege face parte din categoria legilor ordinare.

	                     PREȘEDINTE,
                    Cătălin DRULĂ

	         PREȘEDINTE,
        Angelica FĂDOR

	SECRETAR,
Gheorghe-Dinu SOCOTAR
	      SECRETAR,
        Constantin ȘOVĂIALĂ


Consilier parlamentar, Mihaela Astafei                            Expert parlamentar, Sergiu-Vlad Pahonțu
